Dôvodová správa

A. Všeobecná časť

Návrh  nariadenia vlády Slovenskej republiky, ktorým sa mení nariadenie vlády Slovenskej republiky č. 302/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na hračky predkladá predseda Úradu pre normalizáciu, metrológiu a skúšobníctvo Slovenskej republiky na základe uznesenia vlády SR č. 247 z 25. marca 2009 v súlade s Plánom legislatívnych úloh vlády SR na rok 2010.
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 302/2004 Z. z., ktorým sa ustanovujú podrobnosti o technických požiadavkách a postupoch posudzovania zhody na hračky transponuje smernicu Európskeho parlamentu a Rady 2008/112/ES zo 16. decembra 2008 o zmene a doplnení smerníc Rady 76/768/EHS, 88/378/EHS, 1999/13/ES a smerníc Európskeho parlamentu a Rady 2000/53/ES, 2002/96/ES a 2004/42/ES s cieľom prispôsobiť ich nariadeniu (ES) č. 1272/2008 o klasifikácii označovaní a balení látok a zmesí (Ú. v. EÚ L 345, 23.12.2008).
Nariadenie Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008) zavádza nové triedy a kategórie nebezpečnosti látok a zmesí stanovené Globálnym harmonizovaným systémom klasifikácie a označovania chemikálií, v dôsledku čoho  sa menia niektoré ustanovenia smernice  Rady 88/378/EHS z 3. mája 1988 o zbližovaní právnych predpisov členských štátov týkajúcich sa bezpečnosti hračiek v znení smernice Rady 93/68/EHS z 22. júla 1993 (Ú. v. ES L 220, 30.8.1993). 
Transpozíciou článku 2 smernice 2008/112/ES sa navrhovaným nariadením mení slovo „prípravok“ vo všetkých gramatických tvaroch a nahrádza sa slovom „zmes“. Zároveň sú doplnené klasifikácie nebezpečných látok a látok spĺňajúcich kritériá tried nebezpečnosti stanovených Globálnym harmonizovaným systémom klasifikácie a označovania chemikálií. 
Navrhované nariadenie vlády zohľadňuje rôznu účinnosť jednotlivých ustanovení v súlade s ustanoveniami smernice 2008/112/ES.
Navrhovaná právna úprava je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
Návrh nariadenia vlády nebude mať dopad na štátny rozpočet, na rozpočty obcí alebo rozpočty vyšších územných celkov, nebude mať dopad na obyvateľstvo, zamestnanosť, hospodárenie podnikateľskej sféry a iných právnických osôb, na životné prostredie a ani na informatizáciu spoločnosti.
Návrh nariadenia vlády bol predmetom medzirezortného pripomienkového konania. Vyhodnotenie medzirezortného pripomienkového konania je súčasťou predloženého materiálu. Návrh nariadenia vlády bol prerokovaný v Legislatívnej rade vlády Slovenskej republiky a pripomienky uplatnené v rámci jej rokovania sú zapracované v predloženom materiáli. Návrh nariadenia vlády sa predkladá bez rozporov.